CELEX: 32018D1490
Language: bg
Date: 2018-10-02 00:00:00
Title: Решение за изпълнение (ЕС) 2018/1490 на Съвета от 2 октомври 2018 година за даване на разрешение на Унгария да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност

8.10.2018   
               
               
                  BG
               
               
                  Официален вестник на Европейския съюз
               
               
                  L 252/38
               
            
         РЕШЕНИЕ ЗА ИЗПЪЛНЕНИЕ (ЕС) 2018/1490 НА СЪВЕТА
         от 2 октомври 2018 година
         за даване на разрешение на Унгария да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287, точка 12 от Директива 2006/112/ЕО Унгария може да освобождава от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 35 000 EUR по обменния курс в деня на присъединяването на страната към Съюза.
                  
               
                     (2)
                  
                  
                     С писмо, заведено в Комисията на 13 ноември 2017 г., Унгария поиска разрешение да въведе специална мярка за дерогация от член 287, точка 12 от Директива 2006/112/ЕО, за да увеличи прага за освобождаване на 48 000 EUR. Чрез тази специална мярка съответните данъчно задължени лица ще бъдат освободени от някои или от всички свързани с ДДС задължения по дял XI, глави 2—6 от Директива 2006/112/ЕО.
                  
               
                     (3)
                  
                  
                     По-високият праг при специалния режим за малките предприятия, предвиден в членове 281—294 от Директива 2006/112/ЕО, е мярка за опростяване, тъй като може значително да намали свързаните с ДДС задължения на малките предприятия.
                  
               
                     (4)
                  
                  
                     В съответствие с член 395, параграф 2, втора алинея от Директива 2006/112/ЕО, с писма от 6 февруари 2018 г. Комисията препрати на останалите държави членки отправеното от Унгария искане. С писмо от 7 февруари 2018 г. Комисията уведоми Унгария, че разполага с цялата информация, необходима за разглеждане на искането.
                  
               
                     (5)
                  
                  
                     Исканата специална мярка е в съответствие с целите на политиката, изложени в Съобщението на Комисията от 25 юни 2008 г., озаглавено „Мисли първо за малките!“ „Small Business Act“ за Европа“.
                  
               
                     (6)
                  
                  
                     Като се има предвид, че увеличеният праг ще доведе до ограничаване на свързаните с ДДС задължения и по този начин — до намаляване на административната тежест и разходите за спазване на уредбата за малките предприятия, на Унгария следва да се разреши да прилага специалната мярка за ограничен срок. Специалният режим за малките предприятия е незадължителен и следователно данъчно задължените лица ще запазят възможността да изберат да прилагат общия режим на ДДС.
                  
               
                     (7)
                  
                  
                     Тъй като членове 281—294 от Директива 2006/112/ЕО, уреждащи специалния режим за малките предприятия, подлежат на преглед, е възможно да влезе в сила директива за изменение на посочените разпоредби, в която се определя дата, от която държавите членки трябва да прилагат национални разпоредби преди изтичането на срока на дерогацията на 31 декември 2021 г. Ако се случи това, настоящото решение следва да спре да се прилага.
                  
               
                     (8)
                  
                  
                     Съгласно предоставената от Унгария информация специалната мярка ще има незначително въздействие върху общия размер на приходите от данъка, събирани от Унгария на етапа на крайното потребление.
                  
               
                     (9)
                  
                  
                     Специалната мярка няма отражение върху собствените ресурси на Съюза, получени от данъка върху добавената стойност, тъй като Унгария ще изчисли съответната компенсация по реда на член 6 от Регламент (ЕИО, Евратом) № 1553/89 на Съвета (2),
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 287, точка 12 от Директива 2006/112/ЕО на Унгария се разрешава да освободи от ДДС данъчно задължените лица, чийто годишен оборот е не по-висок от равностойността в национална валута на 48 000 EUR по обменния курс в деня на присъединяването на Унгария към Съюза.
         
         
            Член 2
            Настоящото решение поражда действие на датата на нотифицирането му.
            Настоящото решение се прилага от 1 януари 2019 г. до настъпването на по-ранната от следните две дати:
            
                        а)
                     
                     
                        31 декември 2021 г.;
                     
                  
                        б)
                     
                     
                        датата, от която държавите членки трябва да прилагат националните разпоредби, които се изисква да приемат, ако бъде приета директива за изменение на членове 281—294 от Директива 2006/112/ЕО, уреждащи специалния режим за малките предприятия.
                     
                  
         
            Член 3
            Адресат на настоящото решение е Унгария.
         
         
            Съставено в Люксембург на 2 октомври 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  ОВ L 347, 11.12.2006 г., стр. 1.
         
            (2)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).